Okresná prokuratúra Revúca 
SNP 1370/1A, 050 01 Revúca 	

Sp. zn. : 2 Pv 225/12/6608	Revúca, 21.11.2012
EEČ : 2-48-49-2012

U Z N E S E N I E

Trestná vec:	obvinený XXXXX XXXXX  
Prečin:	Ublíženie na zdraví podľa § 156 odsek 1, odsek 3 písmeno c Trestného zákona a prečin výtržníctva podľa § 364 odsek 1 písmeno a) Trestného zákona

Rozhodol: 	prokurátor Okresnej prokuratúry Revúca
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX
	dátum narodenia: XXXXX
	trvalé bydlisko: XXXXX
Obsahom zmieru je:
Dňa 06.11.2012 svedok - poškodený XXXXX vyjadril súhlas s uzavretím  zmieru. 
						
Svedok - poškodený XXXXX si náhradu škody uplatnil vo výške 730,10 Eur.

	Dňa 06.11.2012 obvinený XXXXX odovzdal pri uzatvorení zmieru svedkovi - poškodenému XXXXX sumu 730,10 Eur. 

	Dňa 06.11.2012 obvinený XXXXX zložil do pokladne Okresnej prokuratúry Revúca č. pokladničného dokladu 36/11-2012 sumu vo výške 200,- Eur určenú na všeobecne prospešné účely. Z uvedenej peňažnej sumy 200,- Eur patrí štátu na peňažnú pomoc obetiam trestnej činnosti 50 % a 50 % adresátovi Mestu XXXXX, Mierova 14, XXXXX XXXXX, IČO: XXXXX č. účtu: XXXXX
a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom OÚ vyšetrovania PZ Revúca pod spisovou značkou ORP-191/KP-RA-2012.
	Obvinený XXXXX XXXXX dňa 06.11.2012 vyhlásil, že spáchal skutok spočívajúci v tom, že dňa 29. apríla 2012 v čase okolo 04.30 hod. v diskotéke XXXXX v XXXXX okres Revúca, fyzicky napadol XXXXX, nar. XXXXX v Rimavskej Sobote, trvale bytom XXXXX, ul. Poštová č. XXXXX okres Revúca, tým spôsobom, že ho päsťou ruky udrel do oblasti tváre, po čom XXXXX padol na zem, pričom si spôsobil šikmú zlomeninu vonkajšieho členka pravej nohy bez posunu úlomkov s dobou liečenia v trvaní 61 dní, 
Odôvodnenie: 
	Vyšetrovateľ OR PZ, OKP Revúca dňa 13.09.2012 podľa § 206 ods. 1 Tr. por.  pod sp.zn. ORP-191/KP-RA-2012 vzniesol obvinenie XXXXX XXXXXovi pre prečin ublíženia na zdraví podľa § 156 ods. 1, ods. 3 písm. c)  Trestného zákona a prečin výtržníctva podľa § 364 ods. 1 písm. a) Trestného zákona, na skutkovom základe ako je to uvedené vo výrokovej časti tohto uznesenia. 

	Dňa 07.11.2012 mi probačný a mediačný úradník Okresného súdu Revúca pod sp.zn. 7M 11/2012 predložil vyšetrovací spis spolu so zmierom, ktorý uzatvorili obvinení XXXXX XXXXX a poškodený XXXXX	a s návrhom na jeho schválenie v zmysle stanovenia § 220 a nasl. Trestného poriadku. 

Preskúmaním spisového materiálu som zistil, že sa jedná o prečiny, za ktoré Trestný zákon ustanovuje trest odňatia slobody, ktorých horná hranica podľa § 156 ods. 3 Trestného zákona neprevyšuje päť rokov. 

V zmysle ustanovenia § 220 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený 

- vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito

- nahradil škodu pokiaľ bola činom spôsobená a

- zloží na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného trestného činu 

a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci. 

Obvinený XXXXX a poškodený XXXXX dňa 06.11.2012 uzavreli dohodu o zmieri podľa § 220 a nasl. Trestného poriadku, v rámci ktorého sa obvinený k spáchaniu skutku priznal, keď vyhlásil, že ho spáchal a svoje konanie úprimne oľutoval. Poškodený XXXXX vyhlásil, že obvinený ním žiadanú náhradu škody uhradil a vyhlásil, že ďalšiu škodu od obvineného nežiada.  

	Obvinený dňa 06.11.2012 zložil do pokladne Okresnej prokuratúry Revúca č. pokladničného dokladu 36/11-2012 sumu vo výške 200,- Eur určenú na všeobecne prospešné účely. Z uvedenej peňažnej sumy 200,- Eur patrí štátu na peňažnú pomoc obetiam trestnej činnosti 50 % a 50 % adresátovi Mestu XXXXX, Mierova 14, XXXXX XXXXX, IČO: XXXXX č. účtu: XXXXX

Obvinený XXXXX pred probačným a mediačným úradníkom na Okresnom súde v Revúcej slobodne, vážne, zrozumiteľne a určito vyhlásil, že spáchal skutok, za ktorý je trestne stíhaný a dal súhlas ku konaniu o zmieri. Obvinený doposiaľ nebol súdom trestaný a ani postihnutý v priestupkovom konaní. Vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného ako aj na jeho osobné a majetkové pomery považujem takýto spôsob rozhodnutia za dostačujúci. 

Podľa § 215 ods. 1 písm. g) Trestného poriadku prokurátor zastaví trestné stíhanie, ak sa schváli zmier medzi obvineným a poškodeným. 
	
	Vzhľadom na vyššie uvedené skutočnosti som potom rozhodol tak, ako je to uvedené vo výrokových častiach tohto uznesenia.
Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Ján Balang
prokurátor